Diari Oficial de la Generalitat Valenciana


Sumari del DOGV 9259, del 19-01-2022 (2022/234)

RESOLUCIÓ d'11 de gener de 2022, del Rectorat de la Universitat Jaume I, per la qual es publica el Conveni de col·laboració entre la Universitat Jaume I i l'organisme autònom Agència Nacional d'Avaluació de la Qualitat i Acreditació (ANECA), en el qual es formalitza l'encàrrec de gestió per a l'avaluació de l'activitat investigadora de personal docent i investigador contractat.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9259

Data del DOGV
:   19-01-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/234


Data del document
:   11-01-2022

Organisme emissor
:   Universitat Jaume I de Castelló

Tipus de document
:   Resolució

RESOLUCIÓ d'11 de gener de 2022, del Rectorat de la Universitat Jaume I, per la qual es publica el Conveni de col·laboració entre la Universitat Jaume I i l'organisme autònom Agència Nacional d'Avaluació de la Qualitat i Acreditació (ANECA), en el qual es formalitza l'encàrrec de gestió per a l'avaluació de l'activitat investigadora de personal docent i investigador contractat. [2022/234]  
  
La Universitat Jaume I i l'ANECA han subscrit, prèvia tramitació reglamentària, el dia 22 de desembre de 2021, el conveni de col·laboració on es formalitza l'encàrrec de gestió per a l'avaluació de l'activitat investigadora de personal docent i investigador contractat, per la qual cosa, d'acord amb el que es preveu en l'article 11.3 de la Llei 40/2015, d'1 d'octubre, de règim jurídic del sector públic, procedeix la publicació en el Diari Oficial de la Generalitat Valenciana d'aquest conveni, que figura com a annex a aquesta resolució.  
  
Castelló de la Plana, 11 de gener de 2022.- La rectora: Eva Alcón Soler.  
  
  
ANNEX  
  
Reunits  
D'una part, Mercedes Siles Molina, en nom i representació de l'organisme autònom Agència Nacional d'Avaluació de la Qualitat i Acreditació (ANECA), CIF F6179872N. Intervé en qualitat de directora, nomenada pel Consell Rector d'ANECA (Resolució de 19 de febrer de 2020, de la Presidència del Consell Rector, per la qual es publica el nomenament, BOE de 29.02.2020), i actua en virtut de les atribucions que li atribueix l'article 16 de l'Estatut de l'organisme autònom ANECA, aprovat pel Reial decret 1112/2015, d'11 de desembre.  
D'una altra part, Eva Alcón Soler, en nom i representació de la Universitat Jaume I, amb seu a la ciutat de Castelló de la Plana (av. Sos Baynat, s/n, 12634), d'acord amb el nomenament pel Decret 70/2018, d'1 de juny, del Consell, i de conformitat amb les competències que li atorga l'article 70.1.i dels Estatuts de la Universitat Jaume I, aprovats pel Decret 95/2021, de 9 de juliol, del Consell de la Generalitat (DOGV 9128/15.07.2021).  
  
Exposen que,  
1. ANECA, a través de la Comissió Nacional Avaluadora de l'Activitat Investigadora (d'ara en avant CNEAI), de conformitat amb el que es preveu en el Reial decret 1112/2015, d'11 de desembre, pel qual s'aprova l'Estatut de l'organisme autònom ANECA, realitza l'avaluació de l'activitat investigadora dels funcionaris i funcionàries de carrera i personal interí dels cossos docents universitaris d'universitats públiques i dels organismes públics d'investigació de l'Administració General de l'Estat, de conformitat amb el que es disposa en l'article 2.4.2. del Reial decret 1086/1989, de 28 d'agost, sobre retribucions del professorat universitari, en la redacció donada per la disposició final 1a.U. del Reial decret 1112/2015, d'11 de desembre.  
2. Les universitats públiques requereixen comptar amb un sistema d'avaluació del seu professorat contractat que siga equiparable al sistema d'avaluació del seu personal docent i investigador amb la condició de funcionariat de carrera i interí de la universitat pública. Aquesta equiparació ho és quant a l'avaluació mateixa considerada, sent aliena aquesta equiparació al que estableix el Reial decret 1086/1989, de 28 d'agost, sobre retribucions del professorat universitari, per al personal docent funcionari de carrera, així com al que es preveu en l'article 55 de la Llei orgànica 6/2001, de 21 de desembre, d'universitats.  
3. ANECA i la Universitat Jaume I de Castelló tenen un interès comú en la millora de la qualitat del personal docent i investigador, i la Universitat Jaume I de Castelló està interessada a poder tindre aquest sistema d'avaluació del seu professorat contractat no funcionari. Per això, totes dues parts, amb data 19 de juny de 2017, van signar un encàrrec per conveni per la qual la Universitat va encarregar a ANECA l'avaluació per la CNEAI de l'activitat investigadora del professorat contractat doctor permanent. Igualment, amb posterioritat, van signar amb data 15 de maig de 2018 una addenda al citat encàrrec per la qual totes les referències que es realitzen en aquella al professorat contractat doctor permanent de la Universitat, s'entenen aplicables al professorat contractat doctor interí.  
4. Atès que la Universitat Jaume I de Castelló considera necessari comptar amb aquest sistema d'avaluació, es requereix formalitzar un nou encàrrec per conveni perquè ANECA puga realitzar les avaluacions de l'activitat investigadora del personal docent i investigador contractat que necessite la Universitat.  
5. La CNEAI no realitza a través d'aquest conveni, en cap cas, l'avaluació del personal docent i investigador contractat de la Universitat Jaume I de Castelló a l'efecte de percepció de les retribucions complementàries lligades a mèrits individuals, docents, investigadors i de gestió a què es refereix l'article 55 de la Llei orgànica 6/2001, de 21 de desembre, d'universitats. D'aquesta manera no es distorsiona el model de carrera docent i investigadora que estableix la Llei orgànica 6/2001, de 21 de desembre, i que reafirma la modificació operada per la Llei orgànica 4/2007, de 12 d'abril.  
A la llum de l'anterior, ANECA i la Universitat Jaume I de Castelló acorden subscriure el present encàrrec formalitzat per conveni, a l'empara del que es disposa en l'article 11 de la Llei 40/2015, d'1 d'octubre, de règim jurídic del sector públic, que es regirà per les següents,  
  
  
Clàusules  
  
Primera. Objecte  
L'objecte d'aquest encàrrec és que la CNEAI avalue l'activitat investigadora del personal docent i investigador contractat de la Universitat Jaume I de Castelló, i en concret de les figures que la Universitat establisca en la corresponent convocatòria.  
De conformitat amb això, la convocatòria per a l'avaluació d'aquesta activitat investigadora per la CNEAI es realitzarà per la Universitat Jaume I de Castelló, per ser de la seua competència.  
Aquesta avaluació es realitzarà pels comitès de la CNEAI, mitjançant la corresponent emissió de l'informe tècnic, i sota els idèntics criteris que aplique en cada moment la CNEAI en les seues avaluacions de sexennis.  
  
Segona. Obligacions de la Universitat Jaume I de Castelló  
Les obligacions de la Universitat Jaume I de Castelló són:  
1. Realitzar la convocatòria per al reconeixement de l'activitat investigadora del personal docent i investigador contractat que considere.  
Aquesta convocatòria ha de coincidir amb la data de la convocatòria que anualment fixa la CNEAI per a l'avaluació de l'activitat investigadora del professorat funcionari.  
La Universitat indicarà en la seua convocatòria l'obligatorietat de les persones sol·licitants de presentar la sol·licitud en els seus registres.  
2. Remetre a ANECA un llistat amb les sol·licituds presentades per a avaluar en la forma establida en la clàusula cinquena.  
3. Resoldre els procediments d'avaluació de l'activitat investigadora així com assumir tots els actes administratius i resolucions que de la tramitació de la convocatòria puguen sorgir, per ser de la seua competència.  
4. Quan s'interpose recurs contra la resolució dels procediments d'avaluació de l'activitat investigadora, la Universitat Jaume I de Castelló podrà sol·licitar informe dels comitès tècnics de la CNEAI. Posteriorment, la Universitat dictarà la resolució administrativa que pose fi al recurs.  
  
Tercera. Obligacions d'ANECA  
Les obligacions d'ANECA són:  
1. Avaluar les sol·licituds enviades per la Universitat Jaume I de Castelló en el marc de les activitats realitzades per la CNEAI i seguint els seus criteris d'avaluació. Per a això, posarà a la disposició del personal docent i investigador contractat de la Universitat que s'incloga en la convocatòria, l'aplicació telemàtica que utilitza per a la petició de l'avaluació de l'activitat investigadora del personal docent i investigador funcionari de carrera.  
2. Emetre, a través dels comitès de la CNEAI, un informe tècnic per cada sol·licitud d'avaluació de l'activitat investigadora.  
En l'informe tècnic, l'obra sotmesa a valoració es qualificarà dins de l'interval 0 a 10. L'informe tècnic serà remès posteriorment a la Universitat.  
3. Establir el procediment que s'ha de seguir en l'avaluació del personal docent i investigador de la Universitat. Aquest procediment respectarà els criteris, terminis i normes aplicables al procediment general d'avaluació de l'activitat investigadora del professorat funcionari de la Universitat.  
4. Emetre informe en el cas de les eventuals impugnacions que puguen realitzar-se tal com es preveu en la clàusula anterior.  
  
Quarta. Compensació de despeses derivades de l'encàrrec  
La Universitat Jaume I de Castelló compensarà l'ANECA les despeses que haja tingut en la realització d'aquesta avaluació, que seran finançades amb càrrec al capítol 2 del seu pressupost (secció 33 programa 322C article 23).  
ANECA emetrà una liquidació de despeses del conveni en la qual constaran les sol·licituds avaluades per la CNEAI i l'import que ha de pagar la Universitat Jaume I de Castelló. Cada sol·licitud té un cost de 200 euros.  
L'import de les liquidacions, d'acord amb els informes realitzats per la CNEAI de conformitat amb el que es preveu en aquest conveni, s'ingressarà per part de la Universitat Jaume I de Castelló en el compte corrent amb número IBAN ES84 3218 9538 23 2458994363 oberta a nom de l'organisme autònom en l'entitat bancària Banc de Santander prèvia emissió per ANECA de la factura que legalment corresponga.  
Els membres dels comitès tècnics d'avaluació de la CNEAI percebran assistències amb càrrec al pressupost d'ANECA, sempre de conformitat amb el que es disposa en els articles 27 i següents del Reial decret 462/2002, de 24 de maig, sobre indemnitzacions per raó del servei i amb els límits establits a aquest efecte pel Ministeri d'Hisenda en la Resolució de la Secretaria d'Estat de Pressupostos i Despeses de 16 de juny de 2021, o les corresponents autoritzacions aprovades a aquest efecte durant la vigència d'aquest encàrrec. En cap cas, la Universitat Jaume I de Castelló abonarà les despeses d'assistència dels membres dels comitès d'avaluació de la CNEAI.  
  
Cinquena. Sol·licituds d'avaluació  
Les persones sol·licitants d'avaluació utilitzaran la plataforma electrònica proporcionada per ANECA per a realitzar la sol·licitud i registrar-la. La Universitat Jaume I de Castelló es compromet a enviar a ANECA un únic llistat editable i ordenat alfabèticament, en el mes següent a la terminació del termini, on s'identificaran les sol·licituds que s'han d'avaluar en virtut de l'encàrrec, juntament amb la següent informació: nom de la Universitat/raó social, NIF, domicili fiscal, persona de contacte, òrgan gestor, unitat tramitadora, oficina comptable i òrgan proponent, i qualsevol altra informació rellevant per a la facturació de les sol·licituds avaluades. ANECA no admetrà les sol·licituds presentades en la plataforma que no es contemplen en el llistat.  
  
El llistat s'ha de remetre per correu electrònic a l'adreça ddgidk.hzmbg@pguyt.kp. En el camp assumpte s'ha d'indicar «Sol·licituds avaluables any XXXX», on «XXXX» correspon l'any de la convocatòria de què es tracte.  
La Universitat Jaume I de Castelló indicarà en la seua convocatòria l'obligatorietat de les persones sol·licitants de presentar la sol·licitud en els seus registres.  
  
Sisena. Titularitat de la competència  
L'encàrrec de gestió no suposa cessió de titularitat de les competències de les parts ni dels elements substantius del seu exercici.  
  
La Universitat Jaume I de Castelló dictarà els actes o resolucions que donen suport, o en els quals s'integre, la concreta activitat material objecte de l'encàrrec de gestió regulada en aquest conveni.  
  
Setena. Protecció de dades personals  
La Universitat Jaume I de Castelló, responsable de tractament, posarà a la disposició d'ANECA les dades personals de les persones sol·licitants necessaris per a fer possible l'avaluació a què es refereix aquest conveni. ANECA, encarregada del tractament, es compromet a tractar les dades amb aquesta única i exclusiva finalitat. Una vegada realitzada l'avaluació, ANECA retornarà les dades proporcionades per la Universitat, juntament amb cada informe d'avaluació, i suprimirà les còpies existents llevat que es requerisca la conservació de les dades personals en virtut del dret de la Unió Europea o d'Espanya.  
D'acord amb el que es preveu en l'article 6.1.e del Reglament (UE) 2016/679, del Parlament Europeu i del Consell de 27 d'abril de 2016 relatiu a la protecció de les persones físiques pel que fa al tractament de dades personals i a la lliure circulació d'aquestes dades i pel qual es deroga la Directiva 95/46/CE (Reglament general de protecció de dades, d'ara en avant RGPD), el tractament de les dades referides en el paràgraf anterior és necessari per al compliment d'una missió realitzada en interès públic per part de la Universitat, concretament, la garantia de la qualitat establida com a fi essencial de la política universitària en l'article 31 de la Llei orgànica 6/2001, de 21 de desembre, la Universitat Jaume I de Castelló facilitarà a cada persona avaluada, en el moment de la recollida de les dades, la informació prevista en l'article 13 del RGPD.  
ANECA no aplicarà les dades ni les utilitzarà amb fi diferent al previst en aquest conveni, ni les comunicarà, tampoc per a la seua conservació, a altres persones, exceptuant-ne els avaluadors i avaluadores encarregats de l'avaluació. Així mateix, es compromet a no realitzar cap cessió d'aquestes dades i observarà en tot moment, i en relació amb les dades de caràcter personal que li puguen ser entregades per a la realització dels treballs d'avaluació, el deure de confidencialitat i secret professional disposat en l'article 28.3.b del RGPD, així com en la Llei orgànica 3/2018, de 5 de desembre, de protecció de dades personals i garantia dels drets digitals, i en la resta de normes aplicables a aquesta matèria, de conformitat amb els quals ANECA garantirà que els avaluadors i avaluadores que puguen accedir a aquestes dades es comprometen a respectar aquesta confidencialitat.  
No serà possible realitzar subcontractacions a terceres parts del servei que l'encarregat del tractament presta al responsable del tractament.  
ANECA manifesta complir la normativa vigent en matèria de protecció de dades de caràcter personal i, en particular, amb el RGPD i resta de disposicions vigents en la matèria. Les mesures de seguretat implantades en ANECA es corresponen amb les previstes en l'annex II (Mesures de seguretat) del Reial decret 3/2010, de 8 de gener, pel qual es regula l'Esquema Nacional de Seguretat en l'àmbit de l'Administració Electrònica.  
ANECA notificarà a la Universitat, sense dilació indeguda i a través de l'adreça de correu electrònic que aquesta li indique, les violacions de la seguretat de les dades personals a càrrec seu de les quals tinga coneixement, juntament amb tota la informació rellevant per a la documentació i comunicació de la incidència. Així mateix, posarà a la disposició de la Universitat tota la informació necessària per a demostrar el compliment de les obligacions establides en l'article 28 del RGPD així com per a permetre i contribuir a la realització d'auditories, incloent-hi inspeccions, per part del responsable o d'un altre auditor autoritzat per aquest responsable.  
Sense perjudici del que es disposa en l'article 82 del RGPD, si ANECA infringeix el present document i el que es disposa en aquesta norma en determinar els fins i mitjans del tractament, serà considerat responsable del tractament respecte a aquest tractament.  
  
Huitena. Extinció  
Aquest encàrrec s'extingirà pel compliment del seu objecte o per incórrer en alguna causa de resolució.  
Són causes de resolució:  
a. El transcurs del termini de vigència de l'encàrrec sense haver-se'n acordat la pròrroga.  
b. Per mutu acord de les parts.  
c. Per circumstàncies que facen impossible o innecessària la realització de les actuacions objecte d'aquest conveni.  
d. Per l'incompliment de les obligacions i compromisos assumits per alguna de les parts. En aquest cas, les parts es preavisaran per vint dies abans per a evitar-ne, si això és possible, l'extinció. Si transcorregut el termini indicat en el requeriment persisteix l'incompliment, la part que el va denunciar notificarà a l'altra part la concurrència de la causa de resolució i s'entendrà resolt el conveni, la qual cosa no comportarà dret a indemnització.  
e. Per decisió judicial declaratòria de la nul·litat del conveni.  
f. Qualsevol altra causa prevista en l'ordenament jurídic.  
  
Novena. Modificació  
El present encàrrec formalitzat per conveni podrà ser modificat de mutu acord, a sol·licitud de qualsevol de les parts.  
  
Desena. Vigència  
El present conveni que formalitza l'encàrrec es perfeccionarà per la prestació del consentiment de les parts a través de la seua signatura, i haurà de ser publicat en el Diari Oficial de la Generalitat Valenciana, de conformitat amb l'article 11.3 de la Llei 40/2015, d'1 d'octubre. La tramitació d'aquesta publicació serà realitzada per la Universitat Jaume I de Castelló. Així mateix, s'inscriurà en el Registre de convenis i d'encàrrecs de gestió del sector públic estatal (RCESPE).  
Aquest conveni tindrà una vigència de quatre anys. En qualsevol moment abans de la finalització d'aquest termini podran acordar unànimement la seua pròrroga per un nou període de fins a quatre anys addicionals o la seua extinció.  
  
Onzena. Finalització d'encàrrecs anteriors  
ANECA i la Universitat Jaume I de Castelló acorden resoldre l'encàrrec subscrit per totes dues parts per a l'avaluació de l'activitat investigadora del professorat de la Universitat amb data 19 de juny de 2017, que es declara per consegüent resolt i extint.  
  
Dotzena. Règim jurídic i resolució de controvèrsies que puga plantejar-ne l'execució  
Aquest conveni és un encàrrec de gestió dels previstos en l'article 11 de la Llei 40/2015, d'1 d'octubre, i té naturalesa administrativa.  
  
El seu seguiment es realitzarà per una comissió mixta, formada per totes dues parts, a través d'un representant de cadascuna d'elles, a designar aquestes, que resoldrà les controvèrsies que puguen plantejar-se sobre la interpretació i execució d'aquest conveni. Així mateix, es regirà pel que es disposa en els articles 15 i següents de la Llei 40/2015, d'1 d'octubre. A falta d'acord, les parts acorden sotmetre's als jutjats i tribunals de l'ordre jurisdiccional contenciosa administrativa.